Összefoglalás a 3. tanulmányról
Júda utolsó öt királya

„Igazságosan ítélte a szegényt és a nyomorultat, azért jó volt dolga. Nem ez-é az igaz ismeret felőlem? azt mondja az Úr!” (Jer. 22,16.) 
Jeremiás prófétai szolgálata Júda utolsó öt királya uralkodásának idejére esett, i.e.640-586-ig, mintegy ötvennégy évet ölelve fel. Közülük egyedül Jósiás királyról mondható el, hogy igazságosan ítélte a szegényt és a nyomorultat. Hűséges volt Izrael Istenéhez. A letűnt nemzedékek botlásainak intő példáját látva, miután megtalálták a törvénykönyvet, kipusztította a bálványimádást és annak minden kellékét az országból. Helyette bevezette az Úr imádatát, helyreállítva a templomot és az ott folyó szolgálati rendet. Ekkor hívta el az Úr Jeremiást a prófétai szolgálatra. Jósiás király életének egész idejében nem szakadtak el atyáik Istenétől. Nem így a hátra lévő huszonhárom évben, amikor az egymást követő négy király mindegyikéről az a feljegyzés maradt fenn, hogy gonoszul cselekedtek az Úr szemei előtt, amint az ő atyáik cselekedtek. Ennek megfelelően nem is uralkodtak hosszú ideig. Joakház már három hónapnyi uralkodás után egyiptomi fogságba került, és ott is halt meg. 

Joákim tizenegy évnyi uralma alatt elhagyták az Úrnak, az ő Istenüknek szövetségét,  idegen istenek előtt borultak le, és azoknak szolgáltak. Jeremiás által az Úr felfedte e szolgálat minden gonoszságát: igazságtalan ítélkezés, özvegyek és árvák nyomorgatása, erőszak, ártatlan vér kiontása, munkabér visszatartása, nyereségvágy és minden más. Jósiással ellentétben Joákim megengedte, hogy pogány szokások virágozzanak az országban. Jeremiás ugyan emlékeztette atyjának igazságos ítélkezésére, aki igazságot és méltányosságot cselekedett, amiért is jól volt dolga. Isten igaz ismeretéhez ugyanis feltétlenül hozzátartozik az, hogy Ő szereti a szegényt és a nyomorultat, részvéttel van irántuk, és megjutalmazza azt, aki segít rajtuk, ugyanakkor megbünteti nyomorgatóikat. Sajnos az intés kemény szívre és süket fülekre talált. Fia, Jojákin csak három és fél hónapig uralkodott, mert ő is gonoszul cselekedett az Úr szemei előtt mind aszerint, amint az ő atyja cselekedett. Őt Nabukodonozor, a babiloni király vitte fogságba.

Csodálatos viszont az, ahogy Isten kegyelemmel elegyíti az igazság megkövetelte ítéletet. Jeremiáson keresztül szeretettel szólt hozzájuk fogságukat illetően, és megígérte, hogy visszahozza őket. Meghallgatja majd imáikat, s ha teljes szívvel keresik, megtalálják Őt. Ehhez viszont meg kell adniuk magukat a babilonoknak, mert Isten büntetését el kell viselniük. Ám ha engedelmeskednek, életben maradnak. Júda utolsó királya, Mattánia volt, akit már a babiloni király ültetett trónra, Sedékiás névvel. Uralkodásának tizenegy éve alatt Júda követte a pogányok minden undokságát. Végül pedig Hóseához hasonlóan Mattánia is pártot ütött a leigázó ország királya ellen, pontosan úgy, ahogy izraeli elődje tette. Mintha semmit nem tanult volna Izrael bukásából. Így aztán Jeruzsálemet felgyújtották, kőfalait lerontották, a népet fogságba vitték. A Jeremiás által meghirdetett prófécia minden eseménye beteljesedett, amint előre vetítette azt az engedetlenség következményeképpen. Az Úr minket is kér, fogadjuk meg a Szentírás intelmeit, amelyek a mi tanulságunkra írattak meg, valamint a prófétaság lelkének tanácsait, amelyeket Ellen White által küldött végidőben élő népének, hogy örök életünk lehessen az Úr Jézus Krisztusban. Ámen!

